Allt er í heiminum hverfult, Rúmenum býðst nú að fá bólusetningu í kastala blóðsugunnar Drakúla greifa. en margir Rúmenar efast um ágæti bólusetninga.
Í kastalanum sem talið er að Bram Stoker hafi fengið innblástur sinn að fylgsni blóðþyrstu vampírunnar Drakúla geta vegfarendur nú fengið bóluefnissprautu gegn COVID-19.
Vel merkt heilbrigðisstarfsfólk, með límmiða skreyttum vígtönnum á klæðum sínum, tekur á móti gestum í Bran-kastalanum í miðri Rúmeníu. Er þetta liður í aðgerðum stjórnvalda þar í landi til að hvetja fólk til bólusetninga.
Rúm milljón Rúmena hefur greinst með COVID-19 og nærri 29 þúsund eru látnir af völdum sjúkdómsins. Stefna stjórnvalda er að bólusetja tíu milljónir fyrir september. Nær helmingur Rúmena er óviss um hvort hann vill vera bólusettur. Staðarhaldarar í Bran-kastala vonast til þess að innlegg þeirra hjálpi til við að ná settum markmiðum. Hverja helgi í maí getur fólk komið í kastalann og fengið bólusetningu án þess að panta tíma. Að auki fær fólk frían aðgang að sýningu kastalans á 52 pyntingatólum frá miðöldum, að sögn fréttastofu BBC.
Staðarhaldarar vonast einnig til þess að hugmyndin verði til þess að fleiri komi í kastalann. Hann var reistur á 14. öld í Karpatafjöllum og hefur verið vinsæll ferðamannastaður í Rúmeníu. Talið er að prinsinn Vlad, sem þekktur var fyrir að stjaksetja fjandmenn sína, hafi haft aðsetur í kastalanum á miðöldum. Vlad er fyrirmynd Drakúla Stokers.
Rúmenum gefst nú kostur á því að fara í bólusetningu í kastala Drakúla greifa en margir Rúmenar efast um ágæti bólusetninga. 